Victoria Velasquez (EL), 2024-03-14:
Forslaget om sorgorlov er et utrolig vigtigt forslag.
I Enhedslisten støtter vi varmt op om det og har gjort det lige fra starten, og jeg vil gerne bruge muligheden her til at rette en stor tak til dem af jer, som oprindelig fandt kræfterne til at stille borgerforslaget.
Det er svært, når man i forvejen selv står i en krise, at finde kræfterne til at prøve at bedre den situation, som man står i, og altså ikke bare for en selv, men også for andre, der fremover måtte komme i en lignende situation.
Vi har i det her Folketing i 2020 sikret sorgorlov og specialiseret terapeutisk hjælp til forældre, der mister et barn under 18 år.
Det var vi alle sammen enige om at gøre i juni 2016.
Smerten og sorgen, der ligger i at miste sin partner, er enorm, og derfor mener jeg også, at det er fuldstændig vigtigt, at vi gør, hvad vi kan som samfund for at sikre de allerbedste rammer.
Det at miste sin partner må være noget af det mest forfærdelige, man overhovedet kan komme ud for, og derfor mener jeg vitterlig, at vi som samfund som minimum må kunne sikre de rammer, som der er brug for, for at man kan finde sin vej, så man faktisk får den ro til at håndtere det, der er brug for, når man står i den her krise, inden man skal ud at efterleve de krav, der er på arbejdsmarkedet eller andre steder.
Der er også mange familier med børn, hvor der er brug for at bruge kræfterne til at være der for de børn, som også har mistet en forælder.
For ud over at man selv har mistet en partner, har ens børn mistet en forælder, og derfor er det faktisk også på sin plads, at vi sikrer den her rettighed.
Sorg er individuelt og forskelligt, men lige nu har du ikke retten til at få orlov, hvis det er det, du har brug for, og derfor er det vigtigt, at vi ser på, hvad det er, vi kan gøre, og at vi samtidig også ser bredere på det, eksempelvis også den del om psykologbehandling og andre tiltag.
For når man står i en krise som den her, er man jo ikke syg, som flere andre også refererer til, og som der også bliver refereret til i borgerforslaget, i forhold til det med at være på sygedagpenge.
Man er i sorg, men man kan risikere at blive syg, hvis det er sådan, at man bliver presset fra alle sider, når man står midt i en uoverskuelig situation.
Efter bisættelsen her for kort tid siden, hvor en gik bort alt for tidligt, kom den ene forælder, der nu stod tilbage med børnene og manglede den anden, og sagde, at jeg skulle sige noget godt og klogt i Folketingssalen, da vi gav hinanden et knus, inden jeg gik.
Det er simpelt hen alt for vilkårligt, og der synes jeg, vi skylder at gøre det bedre.
Det her er det rigtige at gøre: at lytte til dem, som har oplevet det i deres levede liv, og som ved, hvad for nogle konsekvenser det har.
Og det er det klogeste at gøre.
Når flyet styrter, får man at vide, at man selv skal tage iltmasken på først, før man kan give iltmasker videre til andre, for så er det vigtigt, at man selv får ilt, så man ikke mister luften og falder om og ikke kan hjælpe andre.
Vi taler også tit om, at du, hvis du er ved at drukne, ikke kan hjælpe andre fra at drukne, og for mig at se handler det her billede jo også konkret om, at vi sørger for, at den her forælder kan få iltmasken, at den her forælder ikke er ved at drukne.
Det er vigtigt, hvis vi ønsker, at en forælder skal kunne være noget for sine børn, men også kunne være noget på den arbejdsplads, man er på.
Ellers bliver det langt dyrere, også på den lange bane, hvis man knækker, mister sit job, eller der er andre uoverskuelige konsekvenser.
Så jeg synes virkelig, der er kommet nogle gode indlæg her i salen i dag, og jeg ser frem til den videre behandling i udvalget, hvor jeg håber, at vi kan lande en beretning, og at vi både sikrer menneskene en iltmaske, en rettighed til at kunne få orlov, og samtidig også de andre tiltag, der er brug for, bl.a. en drøftelse med flere af de parter, som ved allermest om det.
Tak for ordet.